**SAISTOŠIE NOTEIKUMI**

Limbažos

2018.gada 23.augustā Nr.19

**APSTIPRINĀTI**

ar Limbažu novada domes

23.08.2018. sēdes lēmumu

(protokols Nr.16, 23.§)

**Par audzēkņu vecāku līdzfinansējumu Limbažu Mūzikas un mākslas skolā**

*Izdoti saskaņā ar likuma “Par pašvaldībām”*

*43.panta pirmās daļas 13.punktu un*

*Izglītības likuma 12.panta otro prim daļu*

**I. Vispārīgie jautājumi**

1. Saistošie noteikumi (turpmāk – noteikumi) par audzēkņu vecāku līdzfinansējumu Limbažu Mūzikas un mākslas skolā (turpmāk – Skola) nosaka:
   1. audzēkņu vecāku/aizbildņu līdzfinansējuma (turpmāk – mācību maksa) apmēra noteikšanu, iekasēšanas un izlietojuma kārtību Limbažu novada domes (turpmāk – Dome) dibinātajā profesionālās ievirzes izglītības iestādē;
   2. kārtību, kādā veidā audzēkņiem tiek piemēroti mācību maksas atvieglojumi.
2. Šo noteikumu izpratnē mācību maksa ir līdzfinansējums par profesionālās ievirzes mūzikas vai mākslas izglītības programmas apguvi.
3. Dome ar atsevišķu lēmumu var noteikt arī citus maksas pakalpojumus skolā.
4. Audzēkņu mācību maksa izglītības programmu apguvei veido daļu no pašvaldības piešķirtā budžeta skolas finansējumam.

**II. Mācību maksas mērķis un apmērs**

1. Audzēkņu mācību maksa ir paredzēta, lai īstenotu Skolas uzdevumus un nodrošinātu:
   1. Skolas attīstību;
   2. mūzikas instrumentu, mācību līdzekļu, materiālu un aprīkojuma iegādi mācību procesa norisei;
   3. audzēkņu un pedagogu dalību pasākumos (konkursos, koncertos, festivālos, semināros u.tml. pasākumos);
   4. instrumentu remontu un inventāra atjaunošanu;
   5. audzēkņu un pedagogu rezultatīvas darbības pamudinājumu;
   6. pedagoģiskā personāla profesionālās darbības pilnveidi;
   7. pedagogu darba samaksai.
2. Mācību maksu iekasē par laiku no 1.septembra līdz 31.maijam.
3. Mācību maksa ir jāsamaksā Limbažu novada pašvaldības kasē vai Skolas norādītajā bankas kontā līdz kārtējā mēneša 25.datumam.
4. Ikmēneša mācību maksa par vienas profesionālās ievirzes programmas apguvi vienam audzēknim tiek noteikta 10,00 EUR (desmit eiro) apmērā.
5. Mācību maksu var grozīt ar Domes lēmumu līdz katra mācību gada sākumam, pamatojoties uz Skolas direktora priekšlikumu.

**III. Mācību maksas atvieglojuma apmērs un piešķiršanas kārtība**

1. Mācību maksas atvieglojumi tiek piešķirti audzēkņiem ar nosacījumu, ka audzēkņa sekmes nav zemākas par 5 ballēm.
2. Audzēkņa sekmes izvērtē divas reizes gadā – izskatot 1. semestra rezultātus un galīgos vai gada rezultātus 2. semestra noslēgumā.
3. Mācību maksas atvieglojumus piešķir uz vienu semestri vai uz īsāku periodu, kurā ir pamats saņemt atvieglojumus.
4. Lai saņemtu mācību maksas atvieglojumus, audzēkņa vecākiem/aizbildņiem jāiesniedz:
   1. direktoram adresēts iesniegums (1. semestrī – līdz 20.septembrim, 2. semestrī – līdz 20.janvārim);
   2. citi dokumenti, kas apliecina tiesības saņemt mācību maksas atvieglojumus.
5. Vecāku/aizbildņu pienākums ir savlaicīgi informēt Skolas administrāciju par statusa izmaiņām atvieglojumu saņemšanai un laikus iesniegt nepieciešamās izziņas.
6. Mācību maksas atvieglojumu 50% apmērā no 8.punktā norādītās summas piešķir šādos gadījumos:
   1. par katru bērnu, ja skolā mācās 2 (divi) vai vairāki audzēkņi no vienas ģimenes;
   2. audzēkņiem, kuru vecāki/aizbildņi normatīvajos aktos noteiktajā kārtībā ieguvuši trūcīgas vai maznodrošinātas personas/ģimenes statusu;
   3. audzēkņiem ar I un II grupas invaliditāti;
   4. audzēkņiem, kuri ir bāreņi;
   5. audzēkņiem, kuri ir ieguvuši valsts vai starptautisko konkursu laureāta statusu iepriekšējā mācību gadā;
   6. ja audzēknis slimības dēļ nav apmeklējis pusi no nodarbību skaita mēnesī, ko apliecina ārsta izziņa.
7. Mācību maksas atvieglojumu 100% apmērā no 8.punktā norādītās summas piešķir šādos gadījumos:
   1. audzēkņiem, kuri vairākkārt ieguvuši valsts vai starptautisko konkursu laureāta statusu iepriekšējā mācību gadā;
   2. ja audzēknis slimības dēļ nav apmeklējis nodarbības visu mēnesi, ko apliecina ārsta izziņa.
8. Atbrīvojumi no līdzfinansējuma maksas stājas spēkā ar mēnesi, kurā vecāki Skolas administrācijai iesnieguši iesniegumu un apliecinošus dokumentus par attiecīgo faktu, uz kura pamata iespējams saņemt atvieglojumus.

**IV. Citi jautājumi**

1. Skola ar vecākiem/aizbildņiem par mācību maksu slēdz rakstveida vienošanos.
2. Visus jautājumus, kas saistīti ar mācību maksu, Skolas administrācija drīkst kārtot tikai ar audzēkņu vecākiem/aizbildņiem.
3. Saistošo noteikumu ievērošanu un līdzfinansējuma maksas izpildes kontroli organizē un nodrošina Skolas direktors. Par audzēkņu apmeklētību un uzskaiti atbild un direktoram informāciju sniedz Skolas pedagogi un direktora vietnieks izglītības jomā.
4. Pārtraucot mācības Skolā, mācību maksa netiek atmaksāta.
5. Grozījumus noteikumos var izstrādāt Skolas direktors, tos apstiprina Dome.
6. Ar šo saistošo noteikumu spēkā stāšanos*,* spēku zaudē 2015.gada 27.augusta saistošie noteikumi Nr. 18, “Par audzēkņu vecāku līdzfinansējumu Limbažu Mūzikas skolā” (apstiprināti ar 27.08.2015. sēdes lēmumu (protokols Nr.19, 8.§) un 2015.gada 29.oktobra saistošie noteikumi Nr. 27, “Par audzēkņu vecāku līdzfinansējumu Limbažu Mākslas skolā” (apstiprināti ar 29.10.2015. sēdes lēmumu (protokols Nr.22, 18.§).

Limbažu novada pašvaldības

Domes priekšsēdētājs D. Zemmers